b'\n_START_ARTICLE_\nCamar\xc3\xb3n de la Isla\n_START_SECTION_\nBiografia\n_START_PARAGRAPH_\nJos\xc3\xa9 Monje Cruz va n\xc3\xa9ixer a la localitat de San Fernando (Cadis), el 5 de desembre de l\'any 1950, al carrer del Carmen, en el barri conegut popularment com a "Las Callejuelas". Fill de Juana Cruz Castro y Juan Lu\xc3\xads Monge N\xc3\xba\xc3\xb1ez, va ser el pen\xc3\xbaltim de vuit germans m\xc3\xa9s de fam\xc3\xadlia gitana. El sobrenom pel qual \xc3\xa9s conegut va ser donat per un tiet seu, de nom Jos\xc3\xa9, a causa de la seva primesa, cabell ros i pell blanca que, en la seva opini\xc3\xb3, el feien semblar un "camar\xc3\xb3n" (una gambeta). Per altra banda, la ciutat de San Fernando est\xc3\xa0 situada a l\'Illa de Le\xc3\xb3n, amb la qual cosa \xc3\xa9s conegut com l\'Illa, top\xc3\xb2nim que Camar\xc3\xb3n de la Isla afegiria a la segona part del seu sobrenom per formar un nom art\xc3\xadstic._NEWLINE_Quan era nen va estudiar en el col\xc2\xb7legi del Liceu, secci\xc3\xb3 benefic\xc3\xa8ncia, fins que va deixar l\'escola per ajudar al seu pare, qui era un gran aficionat al Cant Flamenc, en la farga on treballava. La casa dels Monge era visitada per grans artistes d\'aquella \xc3\xa8poca en tota Andalusia al seu pas per San Fernando i all\xc3\xa0 Jos\xc3\xa9 (Camar\xc3\xb3n de la Isla) va comen\xc3\xa7ar a escoltar a grans artistes com Manolo Caracol o Antonio Mairena. Quan el seu pare va morir a causa de l\'asma, sent encara molt jove, la fam\xc3\xadlia va passar per dificultats econ\xc3\xb2miques, per aix\xc3\xb2 nom\xc3\xa9s quan tenia set anys Camar\xc3\xb3n ja va comen\xc3\xa7ar a cantar flamenc en diferents tavernes i en l\'estaci\xc3\xb3 del tramvia de Sant Fernando. L\'any 1958 comen\xc3\xa7\xc3\xa0 a cantar de forma espor\xc3\xa0dica en la Venta de Vargas de Sant Fernando. Ho feia per les tardes, ja que a causa de la seva curta edat no podia fer-ho per les nits. All\xc3\xa0 l\'escolten per primera vegada els grans cantaors de la terra._NEWLINE_L\'any 1955, als cinc anys, va actuar per primera vegada en una companyia que muntava una escola anomenada Los Hermanitos a Sant Fernando. Amb dotze anys, l\'any 1962 guany\xc3\xa0 el premi del Concurs de Flamenc del Festival de Montilla (C\xc3\xb2rdova). Comen\xc3\xa7a a estendre\'s la seva fama i s\'inicia com a professional en el m\xc3\xb3n del cant en companyia del seu millor amic d\'aleshores, el cantant Rancapino. Junts visiten les fires m\xc3\xa9s importants d\'Andalusia, demostrant el seu art, en les casetes en les quals actuaven. Des d\'aleshores, va cantar junt amb Dolores Vargas i la Singla, entre d\'altres, i va fer diverses gires per Europa i Am\xc3\xa8rica, enrolat en la companyia de Juanito Valderrama. L\'any 1966 va guanyar el primer premi en el Festival de Cante Jondo de Mairena del Alcor, posteriorment es trasllada a Madrid amb Miguel de los Santos.\n_START_SECTION_\nLlegenda\n_START_PARAGRAPH_\nEl 2 de juliol del 1992 va morir a Badalona (Barcelona) per un c\xc3\xa0ncer, quan nom\xc3\xa9s tenia 41 anys, la qual cosa va causar una gran commoci\xc3\xb3 social (reflectida en el lema "Camar\xc3\xb3n Vive"). Va ser enterrat a la seva localitat natal San Fernando a Cadis.'